《送张伯修省干归省重庆府一首》
宋代·度正

我昔赴集英，涪陵见尊公。尊公一世豪，一饮能千钟。

君时年尚少，已有尊公风。举动如成人，吐语非凡童。

别去已十载，一笺不得通。忧患催我老，飘流寄西东。

逐食来益昌，执经司学宫。故人昂昂来，天涯复相逢。

怜我久憔悴，访我寂寞中。相从不知极，春去秋复冬。

慈亲促归辀，归步留无从。入则孝与悌，出则信与忠。

君看语孟篇，问学何终穷。寸阴如隙驹，大道如冥鸿。

重来定何时，愿言加新功。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。